***ZAVOD ZA ZAPOŠLJAVANJE CRNE GORE***

***PROGRAM RADA ZAVODA ZA 2019. GODINU***

*(Mjere i aktivnosti iz Akcionog plana zapošljavanja i razvoja ljudskih resursa za 2019. godinu koje sprovodi Zavod)*

*Podgorica, januar 2019. godine*

**UVOD**

Članom 13 Zakona o zapošljavanju i ostvarivanju prava iz osiguranja od nezaposlenosti je predviđeno da Upravni odbor Zavoda za zapošljavanje Crne Gore donese Program rada kojim se utvrđuju mjere i aktivnosti iz Nacionalnog akcionog plana zapošljavanja koje sprovodi Zavod.

Akcionim planom zapošljavanja i razvoja ljudskih resursa za 2019. godinu, usvojenim na 104. sjednici Vlade Crne Gore održanoj 27.12.2018. godine, obuhvaćeni su i objedinjeni ciljevi i prioriteti politike zapošljavanja kroz mjere i programe zapošljavanja u skladu sa ciljevima definisanim u Nacionalnoj strategiji zapošljavanja i razvoja ljudskih resursa 2016-2020. godina.

Budžetom Crne Gore za 2019. godinu u dijelu mjera i aktivnosti iz Akcionog plana, koji sprovodi Zavod za zapošljavanje, opredijeljeno je 9.300.000,00 Eur (od toga 500.000,00 Eur predstavlja novčanu pomoć saglasno odredbama Pravilnika o načinu ostvarivanja novčane pomoći za nezaposlena lica). Od navedenih finansijskih sredstava 6.000.000,00 Eur se odnosi na Fond za profesionalnu rehabilitaciju i zapošljavanje lica sa invaliditetom.

Programom rada utvrđene su mjere i aktivnosti iz Akcionog plana zapošljavanja, koje u 2019. godini sprovodi Zavod za zapošljavanje Crne Gore. Program rada Zavoda za 2019. godinu sistematizovan je tako da su **u prvom dijelu,** u sažetoj formi, data osnovna programska polazišta i osnovne karakteristike kretanja na tržištu rada u 2018. godini, u komparaciji sa 2017. godinom (Godišnjim Izvještajem o radu Zavoda za 2018. godinu daju se detaljniji podaci), **u drugom dijelu** dati su osnovni elementi realizacije mjera i aktivnosti predviđenih Akcionim planom u kojima je nosilac ili partner u realizaciji Zavod za zapošljavanje, a koje će se operativno-tehnički i dinamički realizovati na osnovu odgovarajućih odluka Upravnog odbora Zavoda, a u **trećem** **dijelu** finansijski okvir za realizaciju programskih aktivnosti.

Zavod za zapošljavanje, pored mjera obuhvaćenih Programom, realizuje i druge redovne aktivnosti vezane za:

* vođenje evidencija i tehnologiju rada sa nezaposlenim,
* ostvarivanje prava iz osiguranja od nezaposlenosti,
* korišćenje sredstava iz međunarodnih fondova,
* redovno analiziranje i izvještavanje o kretanjima na tržištu rada,
* normativno pravne djelatnosti,
* odnose sa javnošću,
* međunarodnu saradnju,
* softverske i hardverske podrške aktivnostima Zavoda itd.

**I . POLAZNE OSNOVE I AKTUELNA KRETANJA NA TRŽIŠTU RADA**

1. **Nacionalna strategija zapošljavanja i razvoja ljudskih resursa 2016-2020**

Nacionalna strategija zapošljavanja i razvoja ljudskih resursa 2016-2020, kao programski okvir za definisanje politike zapošljavanja i razvoja ljudskih resursa predstavlja sektorski doprinos otklanjanju prepreka privrednom rastu Crne Gore i direktan je nastavak  strateškog okvira koji je postavljen Nacionalnom strategijom zapošljavanja i razvoja ljudskih resursa za period 2012-2015. godine.

Strukturno gledano, Nacionalna strategija zapošljavanja i razvoja ljudskih resursa 2016-2020 sadrži četiri prioriteta koji su usko povezani i sprovođenje svakog pojedinačnog u velikoj mjeri zavisi od uspjeha ostalih prioriteta.

Strategijom su definisani sljedeći prioriteti:

Prioritet I: Povećanje zaposlenosti. Smanjenje stope nezaposlenosti,

Prioritet II: Efikasno funkcionisanje tržišta rada,

Prioritet III: Unapređenje kvalifikacija i kompetencija usklađenih sa potrebama tržišta rada,

Prioritet IV: Promovisanje socijalne inkluzije i smanjenje siromaštva.

Prvi prioritet, ***Povećanje zaposlenosti. Smanjenje stope nezaposlenosti***, odnosi se na unapređenje poslovnog okruženja, porast konkurentnosti i jačanje makroekonomske stabilnosti u cilju ubrzanja privrednog rasta kao glavnog generatora rasta zaposlenosti. Takođe, odnosi se na mjere aktivne politike zapošljavanja koje su usmjerene prema većoj efikasnosti tržišta rada, uključujući i jačanje kapaciteta Zavoda za zapošljavanje.

Drugi prioritet, ***Efikasno funkcionisanje tržišta rada***, odnosi se na promovisanje fleksigurnosti i smanjivanje rigidnosti zakonodavne zaštite zaposlenja, usaglašavanje sa evropskom regulativom politike zapošljavanja i socijalne politike, kao i podsticanje formalizacije neformalne zaposlenosti kroz dobro odmjeren balans podsticaja, prevencija i sankcija.

Prioritet ***Unapređenje kvalifikacija i kompetencija usklađenih sa potrebama tržišta rada,*** odnosi se na rast produktivnosti i razvoj ljudskih resursa kroz unapređenje znanja, vještina i kompetencija u cilju povećanja mogućnosti zapošljavanja i povećanja konkurentnosti kroz formalno obrazovanje, neformalno učenje i osposobljavanje. Implementacija strateškog cilja trebalo bi da doprinese smanjenju kvalifikacionog jaza (između tekuće tražnje na tržištu rada i znanja i vještina na strani ponude rada).

Kroz prioritet ***Promovisanje socijalne inkluzije i smanjenje siromaštva*** djelovaće se na unapređenje socijalnih davanja i usluga socijalne i dječje zaštite, u cilju bolje pokrivenosti i aktivacije ranjivih grupa, integracije u obrazovanju i zapošljavanju lica sa invaliditetom, kao i na podsticanju uključivanja pripradnika ranjivih grupa na tržište rada.

1. **Strateški okvir za izradu Akcionog plana**

Akcioni plan zapošljavanja, kao osnovni instrument sprovođenja aktivne politike zapošljavanja, ima za cilj definisanje mjera i aktivnosti i njihovog finansijskog okvira za period od jedne godine.

Strateški okvir za izradu Akcionog plana predstavlja Nacionalna strategija zapošljavanja i razvoja ljudskih resursa 2016-2020, kojom su, pored prioriteta, postavljeni i definisani ciljevi.

Planom se definiše stanje i tokovi na tržištu rada, mjere i aktivnosti za ostvarivanje ciljeva, finansijski okvir za sprovođenje mjera i aktivnosti, nosioci pojedinih mjera i aktivnosti, pokazatelji uspješnosti (indikatori) realizacije mjera i aktivnosti, kako bi se dostigli ciljevi u okviru prioriteta definisanih Nacionalnom strategijom. Akcionim planom je naglašen značaj sveobuhvatne, multisektorski zasnovane politike zapošljavanja, kao i inteziviranje primjene mjera, kojim bi se djelovalo na rast zaposlenosti i aktivnosti stanovništva, a kroz to i smanjenje nezaposlenosti.

1. **Pregled kretanja na tržištu rada u 2018. godini**

**Osnovne karakteristike** ostvarenih kretanja na tržištu rada prema indikatorima **Monstata** kao šireg uvida u cjelinu kretanja i stanja na tržištu (**Anketa o radnoj snazi** za III kvartal 2018. godine -rezultati Ankete objavljeni 17.12.2018. godine i III kvartal 2017. godine):

* **Broj aktivnog stanovništva** se povećao sa 281.600 na 287.800 ili za 2,2%.
* **Stopa aktivnosti stanovništva** starosti preko 15 godina je u III kvartalu 2018. u odnosu na III kvartal 2017. godine **porasla za 1,2 p.p.** sa 56,4% na 57,6%. Stopa aktivnosti muškaraca, je porasla za 2,7 p.p. (sa 63,8% na 66,5%), a stopa aktivnosti žena je manja za 0,1 p.p. (sa 49,2% na 49,1%).
* **Stopa zaposlenosti je** poraslaje sa 48% na 49,5% ili za 1,5 p.p. Kod muškaraca je porasla sa 55,1% na 56,8%, a kod žena porasla sa 41,2% na 42,5%. Stopa zaposlenosti kod starosne grupe 15-64 godina je porasla sa 55,6% na 56,6% (kod muškaraca sa 62,1% na 63,1%, a kod žena sa 49,1% na 50,2%).
* **Ukupna zaposlenost** je u III kvartalu 2018. godine u odnosu na III kvartal 2017. godine porasla za 3,08% (sa 239.800 na 247.200).
* U strukturi zaposlenih smanjeno je učešće onih koji imaju stalno zaposlenje odnosno **ugovor o radu na neodređeno vrijeme** (sa 66,1% na 65,4%) dok je povećano učešće onih koji imaju ugovor o radu na određeno vrijeme (sa 33,9% na 34,6%).
* **U središnjem i primorskom regionu zaposlenost je veća za 5,9%, odnosno 2,08%, dok je u** sjevernom niža za 3,4%, a u skladu sa tim je povećano, odnosno smanjeno učešće regiona u ukupnoj zaposlenosti.
* **Broj nezaposlenih** se, po Anketi o radnoj snazi, smanjio sa 41.800 na 40.600 ili za 2,87%.
* **Stopa nezaposlenosti, prema podacima Monstata, je smanjena (14,8% : 14,1%)**, pri čemu je stopa nezaposlenosti muškaraca povećana sa 13,7% na 14,7%, dok je stopa nezaposlenosti žena smanjena sa 16,2% na 13,3%. Stopa nezaposlenosti u EU28 je u proteklih godinu dana imala trend smanjena tako da je u oktobru 2018. godine bila 6,7%, a u oktobru 2017. godine 7,4%. Najniža je bila u Češkoj Republici 2,2% i Njemačkoj 3,3%, a najveća u Grčkoj 18,9% (avgust 2018. godine) i Španiji 14,8%.
* **Kod mladih** uzrasta 15-24 godine stopa aktivnosti je smanjena sa 37,3% na 35,5%, zaposlenost je smanjena sa 27% na 26%, a stopa nezaposlenosti smanjena sa 27,5 na 26,8%. Stopa nezaposlenosti mladih u EU28 u oktobru 2018. godine je bila 15,3% (najniža je bila u Češkoj 5,2%, a najveća u Grčkoj 36,8% (avgust 2018. godine), Španiji 34,9% i Italiji 32,5%.
* Prema Anketi, od ukupnog broja zaposlenih u III kvartalu 2018. godine 19,2% lica je **bilo samozaposleno** odnosno bavilo se nekim vidom preduzetništva što je blagi pad u odnosu na III kvartal 2017. godine (19,9%). Mušku populaciju karakteriše značajno veći stepen preduzetničke aktivnosti, odnosno sopstveni posao posjeduje 25,6% zaposlenih muškaraca, dok ovaj vid karakteriše svega 11% zaposlenih žena.
* **Prema podacima Monstata,** prosječan broj registrovane zaposlenosti u periodu I-XI 2018. godine je bio 189.772 ili za 3,8 % veći u odnosu na isti period prethodne godine (182.799).
* **Posmatrano po pojedinim sektorima**, najveći rast broja zaposlenih ostvaren je u djelatnosti administrativne i pomoćne uslužne djelatnosti (veći za 13,8%) i građevinarstva (veći za 11,3%) dok je broj zaposlenih u djelatnosti poljoprivrede, šumarstva i ribarstva bio niži za 14,4%.

Osnovne karakteristike ostvarenih kretanja na tržištu rada prema podacima o registrovanoj nezaposlenosti, odnosno evidencijama Zavoda za zapošljavanje:

* Na evidenciji Zavoda za zapošljavanje **na dan 31. decembar 2018. godine nalazilo se 41.378 nezaposlenih lica** (od toga je žena 23.944 ili 57,87%). U odnosu na 31.12.2017. godine (51.262 lica, a od toga 30.035 žena ili 58,59%) broj nezaposlenih je smanjen za 9.884 lica ili za 19,28%.
* Stopa registrovane nezaposlenosti na dan 31. decembar 2018. godine je bila 17,83%, a na isti dan predhodne godine 22,09%.
* Regionalno broj nezaposlenih smanjen je u svim regionima, a najviše u centralnom regionu za 4.638 ili 23,44% lica, u sjevernom 3.393 ili 14,55% u primorskom za 1.853 ili 22,72% lica.
* Zaposlenje preko jedne godine traži 24.370 lica ili 58,89% od ukupnog broja nezaposlenih na evidenciji Zavoda (na dan 31.12.2017. godine 23.418 lica ili 45,68%), preko tri godine 7.229 lica ili 17,47% nezaposlenih (31.12.2017. godine 6.653 lica ili 12,98%), a preko 5 godina 3.558 ili 8,6% (31.12.2017. godine 4.027 ili 7,86%).
* Nezaposlenost mlađih kategorija nezaposlenih (do 25 godina) u ukupnoj nezaposlenosti je smanjena sa 7.188 na 5.362 (sa 14,02% na 12,96% ), dok je učešće starijih od 50 godina nominalno smanjeno sa 14.458 na 12.698 ali je relativno posmatrano povećano sa 28,20% na 30,69%.
* Učešće nezaposlenih bez radnog staža u ukupnoj nezaposlenosti povećano je sa 41,25% na 41,39%, dok je učešće nezaposlenih sa stažom smanjeno sa 58,75% na 58,61%.
* U 2018. godini na evidenciju Zavoda za zapošljavanje se prijavilo 34.034 lica, od čega je 19.434 žena ili 57,10%. Od navedenog broja, broj lica koja se prvi put prijavljuju je 5.786 ili 17%, dok se 28.248 lica ili 83% već prijavljivalo na evidenciju Zavoda. U odnosu na 2017. godinu prijavljeno je 10.923 lica manje ili 24,3% (u 2017. godini – 44.957 novoprijavljenih).
* U 2018. godini, tražnja za radnom snagom posmatrana kroz prijavljivanje slobodnih radnih mjesta, kao jedan od osnovnih pokazatelja apsorpcione moći tržišta, odnosno mogućnosti zapošljavanja, je na približno istom nivou kao i u prethodnoj godini. U 2018. godini poslodavci su Zavodu za zapošljavanje prijavili 29.366 slobodnih radnih mjesta kroz 15.806 prijava o slobodnim radnim mjestima. U odnosu na 2017. godinu objavljeno je 1.949 slobodnih radnih mjesta manje ili 6,22% (u 2017. godini objavljeno je 31.315 slobodnih radnih mjesta). Učešće tražnje nekvalifikovane i polukvalifikovane radne snage (I i II sss) u ukupnoj tražnji je na približno istom nivou (2017 - 35,47% : 2018 – 34,39%), a nominalno je niža za 1.008 slobodnih radnih mjesta ili 9,1% (11.107 : 10.099), učešće kod srednjeg obrazovanja se smanjilo sa 43,26% na 43,21% (13.547 : 12.689), dok se kod visokog obrazovanja povećalo sa 21,27% na 22,40%, a nominalno je manje za 83 lica (6.661 : 6.578).
* Program stručnog osposobljavanja lica sa stečenim visokim obrazovanjem, u šestom ciklusu (2017/2018 godina) je sproveden za 3.055 visokoškolaca. U šestom ciklusu (2017/2018 godina) poslodavci su oglasili 10.029 slobodnih radnih mjesta za stručno osposobljavanje. Broj visokoškolaca koji su aplicirali za učešće u Programu za 2017/2018 je 3.241. Nakon elektronskog povezivanja poslodavaca i korisnika u 2018. godini stručno se osposobljavalo 3.055 visokoškolaca.

Program stručnog osposobljavanja lica sa stečenim visokim obrazovanjem realizovaće se po sedmi put za 2018/2019. godinu. I ove godine poslodavci su iskazali veliko interesovanje za Program, što je rezultiralo oglašavanjem 11.005 slobodnih radnih mjesta za stručno osposobljavanje, od čega 4.251 slobodnih radnih mjesta za javni sektor, a za privatni sektor 6.754 slobodna radna mjesta. Broj visokoškolaca koji su aplicirali za učešće u Programu stručnog osposobljavanja lica sa stečenim visokim obrazovanjem je 3.447, a njih 3.298 je povezano sa poslodavcima.

* Prema podacima iz Ministarstva unutrašnjih poslova, kao nadležnog za izdavanje dozvola za privremeni boravak i rad stranaca, u 2018. godini izdato je 26.327 dozvola za rad i zapošljavanje stranaca (15.132 u kvoti i 11.195 van kvote) što je za 5.358 ili 25,55% dozvola više u odnosu na 2017. godinu (20.969).

Stanje na tržištu rada je i dalje složeno sa nizom **izazova** koji ograničavaju, odnosno uslovljavaju povoljnija kretanja na tom tržištu koji se, u osnovi, mogu svesti na sledeće:

* Niska stopa aktivnosti radne snage i visoka stopa nezaposlenosti;
* Nedovoljna uključenost mladih, žena i drugih osjetljivih grupa na tržište rada;
* Regionalne razlike u zaposlenosti i nezaposlenosti;
* Visok nivo neformalne zaposlenosti;
* Nedovoljna usklađenost ponude i tražnje;
* Nisko učešće građana u programima cjeloživotnog učenja;
* Nedovoljna povezanost mjera aktivacije i socijalne pomoći;
* Nizak nivo uključivanja lica sa invaliditetom i ranjivih grupa na tržište rada.

**II Mjere i aktivnosti Akcionog plana zapošljavanja i razvoja ljudskih resursa za 2019. godinu**

Budžetom Crne Gore za 2019. godinuu dijelu mjera i aktivnosti iz Akcionog plana kogasprovodi Zavod za zapošljavanje predviđeno je 9.300.000,00 Eur, a od toga se 6.000,000,00 Eur odnosi na Fond za profesionalnu rehabilitaciju i zapošljavanje lica sa invaliditetom..

**Prioritet I: Povećanje zaposlenosti. Smanjenje stope nezaposlenosti**

U okviru Prioriteta I - Povećanje zaposlenosti. Smanjenje stope nezaposlenosti su postavljena tri cilja:

Cilj 1. Stimulisanje kreiranja zaposlenosti i podsticanje konkurentnosti unapređenjem poslovnog okruženja;

Cilj 2. Povećanje efikasnosti mjera aktivne politike zapošljavanja sa posebnim naglaskom na uključivanje na tržište rada mladih, žena i dugoročno nezaposlenih lica;

Cilj 3. Obezbjeđivanje veće zaposlenosti u nerazvijenim područjima Crne Gore.

Zavod za zapošljavanje Crne Gore je nosilac ili jedan od nosilaca sledećih aktivnosti obuhvaćenih Prioritetom:

* Podrška samozapošljavanju i jačanje lokalnih inicijativa za zapošljavanje kroz realizaciju mjera iz Sektorskog operativnog programa za zapošljavanje, obrazovanje i socijalni politiku 2015-2017. godine, (nosioci aktivnosti MRSS/ZZZCG), (cilj 2);
* Realizacija programa obrazovanja i osposobljavanje nezaposlenih lica, (cilj 2);
* Realizacija programa javnih radova (programa društvene brige o djeci i mladima, zaštite lica sa invaliditetom, zaštite životne sredine, pomoći starim licima, obrazovnih, kulturnih, sportskih i drugih programa od javnog interesa, za prioritetno, dugoročno nezaposlena lica), (cilj 2)
* Realizacija programa osposobljavanja za rad kod poslodavca, osposobljavanja za samostalan rad i drugih programa za povećanje zaposlenosti i zapošljivosti lica u nepovoljnom položaju na tržištu rada, (cilj 2);
* Realizacija ostalih programa usmjerenih na povećanje zaposlenosti, odnosno smanjenje nezaposlenosti koji targetiraju žene, teže zapošljiva lica, mlade i dugoročno nezaposlene itd. (cilj 2);
* Realizacija sporazuma o procesu socijalne aktivacije radno sposobnih korisnika MOP-a, (nosioci aktivnosti ZZZCG/CRS), (cilj 2);
* Mapiranje i aktivacija mladih (od 15-29) koji nijesu zaposleni, niti u sistemu obrazovanja ili obuka (NEET), (nosioci aktivnosti MRSS/ZZZCG), (cilj 2);
* Podsticanje razvoja preduzetništva putem kreditiranja, pod uslovima povoljnijim od tržišnih, onih biznis ideja koje u sebi sadrže novo zapošljavanje, sa posebnim akcentom na manje razvijena područja (cilj 3);
* Sprovođenje obuka za preduzetnike i lica koja započinju biznis, (cilj 3).

**Realizacija mjera/aktivnosti u okviru Prioriteta I**

Budžetom Crne Gore za 2019. godinu za realizaciju mjera aktivne politike zapošljavanja predviđena su finansijska sredstva u iznosu od 3.000.000,00 Eur.

U okviru raspoloživih sredstava za 2019. godinu, planirano je da se za 2.230 prioritetno mladih, dugoročno nezaposlenih i lica ženskog pola, realizuju slijedeće mjere aktivne politike zapošljavanja, u cilju njihovog efikasnijeg uključivanja na tržište rada:

* Obrazovanje i osposobljavanje odraslih realizovaće se kroz programe sticanja stručnih kvalifikacija i ključnih vještina u saradnji sa organizatorima obrazovanja odraslih prioritetno, za nezaposlena lica suficitarnih zanimanja. Programima će biti obuhvaćeno najmanje 830 lica, od kojih programima sticanja stručnih kvalifikacija traženih na tržištu rada 430, a programima sticanja znanja i vještina (komunikacijske, IT, znanja stranih jezika) potrebnih za obavljanje poslova određenog zanimanja 400 lica. Očekuje se da će 90% učesnika programa sa uspjehom završiti programe (steći sertifikate) i uvećati konkurentnost na tržištu rada. Dodatno, očekuje se, da se u periodu do šest mjeseci od dana sticanja stručne kvalifikacije zaposli 30% učesnika programa sticanja stručnih kvalifikacija.
* Javni rad realizovaće se kroz programe stvaranja privremenih netržišnih poslova od javnog interesa u oblasti obrazovanja, kulture, zaštite životne sredine, zaštite lica sa invaliditetom, pomoći starim licima, društvene brige o djeci i mladima, borbe protiv bolesti zavisnosti, kao i u drugim oblastima od javnog interesa, namijenjenim teže zapošljivim licima. Ovim programima omogućiće se zapošljavanje najmanje 430 nezaposlenih lica iz evidencije Zavoda.
* Osposobljavanje za rad kod poslodavca realizovaće se kroz programe stimulisanog zapošljavanja, za 250 nezaposlenih lica u nepovoljnom položaju na tržištu rada u saradnji sa poslodavcima, prioritetno iz privatnog sektora koji na ovaj način obezbjeđuju nedostajuće ljudske resurse. Očekuje se da 90% učesnika programa sa uspjehom završi program i u periodu od šest mjeseci po njegovoj realizaciji zaposli najmanje 55% uspješnih učesnika.
* Osposobljavanja za samostalan rad realizovaće se kroz programe stimulisanog zapošljavanja lica bez radnog iskustva u nivou obrazovanja. Ovim licima omogućava se da uz mentorstvo steknu znanja, vještine i kompetencije za samostalno obavljanje poslova i radnih zadataka u nivou obrazovanja, odnosno steknu uslov za polaganje stručnog ispita. Planirano je da se programom obuhvati najmanje 250 nezaposlenih lica iz evidencije Zavoda. Očekuje se da 90% učesnika programa sa uspjehom završi program i u periodu od šest mjeseci po njegovoj realizaciji zaposli najmanje 30% uspješnih učesnika.
* Ostali programi usmjereni na povećanje zaposlenosti, odnosno smanjenje nezaposlenosti realizovaće se kreiranjem novih programa aktivne politike zapošljavanja u skladu sa potrebama tržišta rada, a saglasno strateškom Prioritetu I, odnosnu cilju 2 kojim se nalaže povećanje efikasnosti mjera aktivne politike zapošljavanja sa posebnim naglaskom na uključivanje, mladih, žena i dugoročno nezaposlenih lica na tržištu rada.

Nezaposlena lica za vrijeme obrazovanja, osposobljavanja i uključivanja u druge mjere usmjerene na povećanje zaposlenosti, odnosno smanjenje nezaposlenosti imaju pravo na novčanu pomoć za vrijeme trajanja odnosnih programa. Ovo pravo učesnici će ostvarivati shodno Pravilniku o načinu ostvarivanja novčane pomoći za nezaposlena lica (»Sl. list CG« br. 39/2018.). Raspoloživa sredstva za novčanu pomoć učesnika programa aktivne politike zapošljavanja iznose 500.000 Eur.

Za 2019. godinu planiran je nastavak saradnje centara za socijalni rad i Zavoda za zapošljavanje sa ciljem aktivacije radno sposobnih korisnika materjalnog obezbjeđenja porodice. Socijalna aktivacija poodrazumijeva pružanje pomoći socijalno isključenim osobama koja ih, kroz izradu Individualnog plana aktivacije, usmjerava da prihvate programe podrške i na taj način povećaju pristup tržištu rada. Aktivacija radno sposobnih korisnika materijalnog obezbjeđenja porodice odvija se kroz redovne aktivnosti Zavoda za zapošljavanje pružanjem usluga informisanja, savjetovanja i motivisanja radi uključivanja u programe Aktivne politike zapošljavanja ili posredovanje u zapošljavanju.

Budžetom Crne Gore za 2019. godinu, na poziciji kreditne podrške razvoju predzetništva, predviđena su finansijska sredstva u iznosu 300.000,00 Eur (za 50-60 korisnika).

Tokom 2019. godine nastaviće se realizacija Inoviranog programa za kontinuirano stimulisanje zapošljavanja i preduzetništva u Crnoj Gori, čiji je cilj podsticanje razvoja preduzetništva u Crnoj Gori kroz podršku razvoja postojećih i stvaranja novih preduzeća, sa akcentom na sjever i manje razvijene opštine. Uslovi kreditiranja putem ovog programa su povoljniji od tržišnih, niže kamatne stope, duži grejs period i duži rok povraćaja sredstava.

Za kreditna sredstva putem ovog Programa mogu konkurisati:

* nezaposlena lica sa evidencije nezaposlenih lica Zavoda za zapošljavanje,
* mala preduzeća,
* preduzetnici,
* poljoprivredni osiguranici.

Inoviranim programom odobravaju se krediti za realizaciju biznis ideja iz svih djelatnosti, svih opština u Crnoj Gori, licima svih stepena stručne spreme i godina starosti.

Programom je predviđeno da sva zainteresovana lica za kreditna sredstva prođu trodnevnu edukaciju koju vodi stručni tim, kojeg čine zaposleni u Zavodu: Savjetnik za kreditiranje, Savjetnik za profesionalnu orijentaciju i Savjetnik za rad sa nezaposlenim licima. Edukacija preduzetnika je uvrštena u proceduru dodjele kredita radi omogućavanja nezaposlenim licima da steknu elementarna znanja iz ove oblasti – registracija djelatnosti, poslovni ugovori i radni odnosi, finansije, izrada biznis plana, pretpostavke za uspješan start malog biznisa.

Zavod će u 2019. godini za korisnike kredita organizovati »Specijalističke obuke i edukacije iz oblasti poslovnih vještina korisnicima kredita Zavoda za zapošljavanje Crne Gore« u trajanju od dva dana u svim područnim jedinicama. Ova obuka je namijenjena početnicima u biznisu i sprovode je licencirani provajderi, i to iz oblasti - menadžmenta, poslovnog planiranja, pravne regulative, marketinga, poslovne komunikacije, elektronskog poslovanja, finansija, a sve u cilju pružanja dodatne podrške i osnaživanja početnika u biznisu.

Za 130 preduzetnika i pravnih lica - korisnika kredita od planiranih sredstava predviđeno je 6.000,00 Eur za sprovođenje obuka.

**PRIORITET II: Efikasno funkcionisanje tržišta rada**

Prioritet II obuhvata tri cilja:

Cilj 1: Usaglašavanje sa evropskom regulativom politike zapošljavanja i socijalne politike;

Cilj 2: Promovisanje fleksigurnosti i smanjivanje rigidnosti zakonodavne zaštite zaposlenja;

Cilj 3: Podsticanje formalizacije neformalne zaposlenosti.

Zavod za zapošljavanje Crne Gore je nosilac ili jedan od nosilaca sledećih aktivnosti obuhvaćenih Prioritetom II:

* Razvoj kapaciteta i kardovsko jačanje Zavoda za zapošljavanje za uključivanje u EURES mrežu (cilj 1);
* Informisanje građana o novim zakonskim rješenjima koja se odnose na tržište rada (nosioci MRSS/ZZZCG/UPCG/Sindikati), (cilj 2);
* Unapređenje nivoa povezanosti poslodavaca i nezaposlenih putem informacionog sistema i kroz razvoj neposredne komunikacije (informatičko povezivanje, posjete poslodavcima, sajmovi zapošljavanja, okrugli stolovi) (cilj 2);
* Sprovođenje aktivnosti posredovanja u zapošljavanju, (cilj 2).

**Realizacija mjera/aktivnosti u okviru Prioriteta II**

Za 2019. godinu je planirano dalje širenje saradnje sa javnim i privatnim službama za zapošljavanje iz inostranstva na aktivnostima zapošljavanja crnogorskih građana u inostranstvu.

Tokom 2019. godine nastaviće se informisanje građana Crne Gore o mogućnostima i načinima traženja posla u inostranstvu. Informisanje će se vršiti putem medija, sajta Zavoda, organizovanja sajmova zapošljavanja telefonskim putem ili lično.

U toku 2019. godine će se raditi na unaprijeđenju administrativnih i tehničkih kapaciteta kako bi se u potpunosti odgovorilo zahtjevima EURES-a. U cilju jačanja administrativnih kapaciteta biće potrebna obuka zaposlenih koji će biti angažovani na poslovima u okviru ove oblasti. Obuka zaposlenih treba da se kreće u dva pravca – obuka za pružanje EURES usluga, odnosno, upoznavanje sa principima, funkcionisanjem i načinom pružanja usluga iz oblasti EURES-a i jezičko usavršavanje zaposlenih. Radi uključivanja u EURES biće potreban i format podataka koje EURES koristi u razmjeni podataka, biće potrebna nadogradnju informacionog sistema sistema – izrada novih programskih modula i proširenje potrebne kompjuterske opreme.

U sklopu ovih aktivnosti se planira, uz podršku TAIEX-a, realizacija gore navedenih obuka.

ZZZCG je uključen u više pregovaračkih poglavlja u procesu pristupanja Crne Gore Evropskoj uniji.

Poglavlje koje se najviše tiče rada ZZZ i direktno utiče na njegovo funkcionisanje je pregovaračko poglavlje 2 – Sloboda kretanja radnika. Predstavnici Zavoda će u 2019. godini biti aktivno uključeni u dalji nastavak pregovora CG sa EU i ispunjavanju obaveza iz »Programa pridruživanja Crne Gore Evropskoj uniji«. Za 2019. godinu je planirana izrada Akcionog plana za pregovaračko poglavlje 2.

U toku 2019. godine predstoji dalji proces usaglašavanja našeg zakonodavstva sa evropskim, kako bi se ispoštovali standardi koji postoje u zemljama EU, a odnose se na načelo slobode kretanja radnika i prava koja iz toga proizilaze.

U okviru nadležnosti Sektora za normativno- pravne poslove i prava za vrijeme nezaposlenosti, a u saradnji sa MRSS, UPCG i Sindikatima, u kontinuitetu će se vršiti informisanje građana o novim zakonskim rješenjima i drugim propisima koja se odnose na tržište rada.

***Rad sa poslodavcima -*** Tokom 2019. godine napori će biti usmjereni ka povećanju broja poslodavaca koje koriste usluge Zavoda za zapošljavanje. Rad sa poslodavcima podrazumijeva kontinuirani proces servisiranja i komunikacije sa ovom ciljnom grupom u cilju podizanja nivoa kvaliteta usluga, a prije svega posredovanja u zapošljavanju licima koja su na evidenciji nezaposlenih. Kvalitetan servis korisnicima kao i permanentno unapređenje rada sa poslodavcima u područnim jedinicama i biroima rada obezbjeđivaće se putem sljedećih usluga:

* Oglašavanje slobodnih radnih mjesta;
* Posredovanje po osnovu zahtjeva poslodavaca za popunjavanje upražnjenih radnih mjesta, predselekcija i selekcija kandidata;
* Informisanje i posredovanje kod sezonskog zapošljavanja;
* Posjete poslodavcima;
* Pravna i tehnička pomoć prilikom zasnivanja radnog odnosa, a po potrebi i ustupanje prostora poslodavcima za obavljanje intervjua sa nezaposlenima,
* Tematski sastanci, prezentacije, okrugli stolovi, sajmovi zapošljavanja i aktivnosti informisanja o promjenama i novim zakonskim rješenjima, procedurama iz oblasti rada i zapošljavanja.

***Oglašavanje slobodnih radnih mjesta -*** Shodno Zakonu o zapošljavanju, poslodavac prijavljuje slobodna radna mjesta koja Zavod ima obavezu da oglasi na oglasnim tablama u područnim jedinicama i biroima rada, internet stranici Zavoda i u medijima, čime je omogućeno praćenje ponude i tražnje na tržištu rada. Usluga koju Zavod pruža poslodavcima je besplatna i omogućava im da dođu do neophodne radne snage. Obzirom da obim i struktura oglašavanja slobodnih radnih mjesta zavise od kretanja u oblasti privrede i vanprivrede, a prvenstveno od trendova i dinamike razvoja njihovih aktivnosti, Zavod će, i kroz ovu uslugu, biti partner poslodavcima u podršci novom zapošljavanju.

***Posredovanje u zapošljavanju*** je usluga Zavoda koja daje mogućnost da se na jednostavan i brz način povežu ponuda i tražnja na tržištu rada. Na osnovu zahtjeva poslodavaca za popunjavanje upražnjenih radnih mjesta, u biroima rada će se organizovati aktivnosti regrutacije, predselekcije i selekcije, kojima se vrši izbor kandidata koji mogu zadovoljiti iskazane potrebe poslodavaca. Potrebe se utvrđuju putem naloga za posredovanje, koji sadrži podatke o zahtjevima radnog mjesta (školska sprema, radno iskustvo, posebna znanja i vještine, karakteristike zaposlenog i dr.). Na osnovu dobijenih informacija, po zadatim kriterijumima, savjetnici za posredovanje iz baze nezaposlenih lica regrutuju odgovarajuće kandidate, koji potom učestvuju u postupku predselekcije i selekcije. Navedeni postupak sa izabranim kandidatima rade savjetnici za rad sa poslodavcima.

Cilj predselekcije je da se, putem grupnih razgovora sa više nezaposlenih lica, ustanovi njihovo iskustvo, kompetencije i motivisanost za rad na odgovarajućem upražnjenom radnom mjestu, kako bi se poslodavcima uputili kandidati koji ispunjavaju tražene uslove.

Selekcije se rade u prisustvu poslodavaca koji, uz pomoć savjetnika za rad sa poslodavcima ili samostalno, obavljaju grupne ili individualne intervjue sa nezaposlenim licima. Na ovaj način se postiže pozitivan efekat, jer se na jednom mjestu direktno sučeljavaju ponuda i tražnja, te vrši upoznavanje onih koji posao traže i onih koji posao nude.

***Sezonsko zapošljavanje*** je vid zapošljavanja koji sve značajnije utiče na ublažavanje problema nezaposlenosti, jer se u toku sezone na ovim poslovima godišnje angažuje značajan broj nezaposlenih lica, između 9.000 i 10.000. Tokom 2019. godine Zavod će intenzivirati aktivnosti u dijelu promocije ove usluge kod poslodavaca, kako bi se povećao broj njihovih zahtjeva, a na taj način, i broj posredovanja nezaposlenim licima i ostalim tražiocima zaposlenja.

U komunikacijama sa poslodavcima će se nastojati da se obezbijedi veći obim stimulisanja sezonske radne snage kako u fazi pripreme, tako i u direktnom radnom angažovanju, kada su u pitanju troškovi prevoza, sanitarni pregledi, smještajni uslovi itd. Poslodavcima će biti na raspolaganju brz i efikasan servis u prostorijama Zavoda, ali isto tako i kvalitetan servis svih savjetnika za rad sa poslodavcima, kroz formu mobilnih timova, na terenu.

***Posjete poslodavcima -*** Posebna pažnja biće usmjerena na dobre odnose sa poslodavcima bez kojih, kao ključnih aktera na tržištu rada, nema zapošljavanja. U ovom segmentu prepoznata je važnost marketinškog koncepta djelovanja i rada, kao sistema savremenog ophođenja prema poslodavcima, a sve u cilju kvalitetnog zadovoljavanja njihovih kadrovskih potreba. Zavod za zapošljavanje je potpisnik sporazuma o saradnji sa Privrednom komorom Crne Gore. Ovim sporazumom su se potpisnici obavezali na kontinuirano praćenje društvenih i privrednih kretanja koja doprinose unapređivanju efikasnosti tržišta rada i konkurentnosti radne snage u cilju poboljšavanja uslova za zadovoljavanje očekivanih potreba za radnom snagom, uticaja na stvaranje povoljnijeg poslovnog ambijenta i smanjenja nezaposlenosti.

U tom cilju planirano je organizovanje okruglih stolova i prezentacija aktivnosti Zavoda za zapošljavanje, kao i suorganizacija sajmova zapošljavanja. Kako su se pokazale kao pozitivna praksa prethodnih godina, ove aktivnosti biće nastavljene u saradnji sa Studentskim parlamentom, NVO sektorom i udruženjima poslodavaca, u cilju kvalitetnog povezivanja ponude i tražnje na crnogorskom tržištu rada.

Veoma važna aktivnost Zavoda u dijelu saradnje sa poslodavcima je i njihov obilazak. Dakle, u dijelu njegovanja dobre saradnje sa poslodavcima, Zavod će i u 2019. godini staviti akcenat na obilazak poslodavaca sa ciljem da identifikuje njihove kadrovske potrebe, ponudi im usluge posredovanja i predstavi programe koje realizuje i aktuelne subvencije. U fokusu će svakako biti mala i srednja preduzeća, koja najčešće nemaju službe za ljudske resurse, a koja djeluju na prostoru cijele države.

Takođe, i u narednoj godini će Zavod prioritet dati poslodavcima koji su posljednjih godina zapošljavali najviše stranaca, obzirom da znamo da se gro zapošljavanja obavlja u jeku ljetnje turističke sezone. To je ciljna grupa prema kojoj će Zavod imati konkretne aktivnosti: obilazak, anketiranje, upoznavanje poslodavaca sa benefitima ukoliko zaposle domaće radnike (brz i efikasan servis, raspoloživa radna snaga, subvencije, programi itd)**.**

**PRIORITET III: Unapređenje kvalifikacija i kompetencija usklađenih sa potrebama tržišta rada**

Prioritetom III su obuhvaćeni sledeći ciljevi:

Cilj 1: Promovisanje pristupa i učešća odraslih u cjeloživotno učenju;

Cilj 2: Unapređenje kvaliteta obrazovanja na svim nivoima i uslaglašavanje sa potrebama tržišta rada.

Zavod za zapošljavanje Crne Gore je nosilac sledeće aktivnosti obuhvaćene Prioritetom III:

* Programi profesionalne orijentacije (cilj 2).

**Realizacija mjera/aktivnosti u okviru Prioriteta III**

Za 2019. godinu je planirana kontinuirana realizacija programa profesionalne orijentacije koja obuhvata profesionalno informisanje i profesionalno savjetovanje. Ovi programi se u odnosu na metod rada dijele se na individualne i grupne. Opšti programi profesionalne orijentacije podrazumjevaju pružanje usluga: Profesionalnog informisanja; Profesionalnog savjetovanja; Psihološke obrade uz primjenu odgovarajuće testovne baterije; Selekcije za zapošljavanje.  
Planirana je realizacija i posebnih programa profesionalne orijentacije: "Karijerna orijentacija i tržište rada u osnovnim i srednjim školama" i "Podsticanje karijernog razvoja neposredno zapošljivih nezaposlenih lica".

Program Podsticanje karijernog razvoja neposredno zapošljivih nezaposlenih lica je u funkciji podsticanja profesionalnog razvoja kandidata za zapošljavanje.

Program Karijerna orijentacija i tržište rada u osnovnim i srednjim školama koji je iniciran od strane Zavoda za zapošljavanje i Ministarstva prosvjete, realizuje se kontinuirano, počev od 2011. godine. Savjetnik za profesionalnu orijentaciju aktivnosti predviđene ovim Programom sprovodi u Centru za informisanje i profesionalno savjetovanje i obrazovnoj ustanovi.

Za 2019. godinu planirana je izrada Informatora namijenjenog učenicima završnog razreda osnovne škole.

**PRIORITET IV: Promovisanje socijalne inkluzije i smanjenje siromaštva**

Prioritetom IV su obuhvaćeni sledeći ciljevi:

Cilj 1: Unapređenje socijalne inkluzije i sistema socijalne i dječje zaštite, u cilju bolje pokrivenosti i aktivacije ranjivih grupa;

Cilj 2: Integracija u obrazovanju i zapošljavanju lica sa invaliditetom;

Cilj 3: Uključivanje drušveno ranjivih grupa na tržište rada.

Zavod za zapošljavanje Crne Gore je nosilac ili jedan od nosilaca sledećih aktivnosti obuhvaćenih Prioritetom IV:

* Sprovođenje mjera socijalne uključenosti radno sposobnih korisnika materijalnog obezbjeđenja (nosioci MRSS/CSR/ZZZ/socijalni partneri), (cilj 1);
* Kreiranje programa aktivne politike zapošljavanja za lica sa invaliditetom (cilj 2);
* Sprovođenje procjene invaliditeta u okviru komisije za profesionalnu rehabilitaciju, (cilj 2);
* Sprovođenje mjera i aktivnosti profesionalne rehabilitacije lica sa invaliditetom (nosioci ZZZCG/poslodavci), (cilj 2);
* Finansiranje grant šema za podsticanje zapošljavanja lica sa invaliditetom (cilj 2);
* Unapređenje zapošljavanja lica sa invaliditetom kroz subvencionirano zapošljavanja lica sa invaliditetom (cilj 2);
* Podrška razvoju preduzetništva za lica sa invaliditetom (cilj 2);
* Realizacija programa obrazovanja, za sticanje stručne kvalifikacije za RE populaciju (cilj 3);
* Realizacija programa javnih radova za RE populaciju (cilj 3);
* Pružanje podrške uvođenju saradnika u socijalnoj inkluziji Roma i Egipćana u oblasti zapošljavanja (nosioci aktivnosti NVO/ZZZCG), (cilj 3).

**Realizacija mjera/aktivnosti u okviru Prioriteta IV**

Za nezaposlena lica, korisnike novčane naknade, planirana je realizacija mjera usmjerenih na povećanje zaposlenosti, odnosno smanjenje nezaposlenosti. Mjere predviđaju pružanje stručne pomoći i podrške u ponovnom aktiviranju i kreiranju profesionalnog cilja u skladu sa svojim mogućnostima i sposobnostima, uz uvažavanje potreba tržišta rada.

Pored navedenog, tokom 2019. godine, za ovu ciljnu grupu planira se i realizacija programa osposobljavanja za rad na konkretnom radnom mjestu u cilju njihovog zapošljavanja na neodređeno vrijeme.

Budžetom za 2019. godinu, na poziciji Fonda za profesionalnu rehabilitaciju i zapošljavanje lica sa invaliditetom, su predviđena finansijska sredstva u iznosu 6.000.000,00 Eur.

U oblasti profesionalne rehabilitacije i zapošljavanja lica sa invaliditetom, u 2019-oj godini planiraju se sledeće aktivnosti:

* Kontinuirani rad komisija za profesionalnu rehabilitaciju, po zahtjevima za utvrđivanje procenta invaliditeta, preostale radne sposobnosti, mogućnosti zapošljavanja i po zahtjevima za priznavanje prava na uključivanja u mjere i aktivnosti profesionalne rehabilitacije. Pored rada komisije za profesionalnu rehabilitaciju, u 2019. godini planira se i raspisivanje javnog poziva za finansiranje projekata zapošljavanja lica sa invaliditetom što će iziskivati kontinuirani rad Komisije za ocjenu predloga projekata, kao i Komisija za praćenje projekata finansiranih putem grant šema;
* Sprovođenje mjera i aktivnosti profesionalne rehabilitacije kod izabranih izvođača profesionalne rehabilitacije, u kojima učestvuju nezaposlena i zaposlena lica sa invaliditetom, na osnovu plana profesionalne rehabilitacije koji su zaključili sa savjetnikom za profesionalnu rehabilitaciju;
* Uključivanje lica sa invaliditetom u mjere aktivne politike zapošljavanja (informisanje o mogućnostima i uslovima zapošljavanja, profesionalnu orjentaciju, informativno motivacione radionice, javni rad, finansiranje zarada pripravnika, obrazovanje i osposobljavanje odraslih, podrška samozapošljavanju i dr.);
* Finansiranje grant šema za podsticanje zapošljavanje lica sa invaliditetom u cilju otvaranja novih radnih mjesta i zapošljavanja lica sa invaliditetom;
* Dodjela subvencija za zapošljavanje lica sa invaliditetom (bespovratna sredstva za prilagođavanje radnog mjesta i uslova rada za zapošljavanje lica sa invaliditetom; kreditna sredstva pod povoljnim uslovima za kupovinu mašina, opreme i alata potrebnog za zapošljavanje lica sa invaliditetom; učešće u finansiranju ličnih troškova asistenta (pomagača u radu) lica sa invaliditetom i subvencije zarade lica sa invaliditetom koje zaposli). Bilježi se konstantan rast broja subvencija, pa je za očekivati da u sledećoj godini imamo veće izdatke na ovoj budžetskoj stavci u odnosu na 2018. godinu.

Dodjela novčanih pomoći polaznicima programa profesionalne rehabilitacije za vrijeme trajanja programa, koja ne može biti veća od 15% prosječne mjesečne bruto zarade u Crnoj Gori ostvarene u prethodnoj godini.

Za nezaposlena lica sa evidencije Zavoda, koja se izjašnjavaju kao Romi i Egipćani planirane su mjere koje podrazumijevaju uključivanje ovih lica u programe obrazovanja i osposobljavanja za rad, javne radove kao i posredovanje prilikom sezonskog zapošljavanja. Angažovanje ovih lica zavisi od njihovog obrazovnog nivoa, posjedovanja tržišno upotrebljivih znanja, sposobnosti i vještina, odnosa prema radu i zaposlenju, načina na koji svoja znanja i sposobnosti koriste, kao i od socijalnog konteksta u kojem žive.

Imajući u vidu da preko 95% Roma i Egipćana koji su u evidenciji Zavoda čine lica bez zanimanja i stručne spreme, i u 2019. godini, imaće prioritet prilikom uključivanja u programe obrazovanja i osposobljavanja odraslih.

Uključivanjem u programe javnih radova i kroz zaposlenje na sezonskim poslovima, pripadnici ove populacije imaju priliku da ostvare prava po osnovu rada i povećaju svoju zapošljivosti i radne potencijale.

Mjere planirane programom rada u skladu su sa prioritetima u oblasti zapošljavanja u okviru Strategije za socijalnu inkluziju Roma i Egipćana, za period 2016-2020 godina, koji se mogu grupisati na motivisanje Roma i Egipćana da se prijave na evidenciju i uključe u mjere aktivne politike zapošljavanja, zatim uključivanje u programe obrazovanja i osposobljavanja i zapošljavanje.

Jedna od mjera za ostvarivanje cilja koji se odnosi na povećanje učešća Roma i Egipćana u programima aktivne politike zapošljavanja, u skladu sa odredbama Strategije za socijalnu inkluziju Roma i Egipćana, je angažovanje saradnika za socijalnu inkluziju Roma i Egipćana u oblasti zapošljavanja (medijator u oblasti zapošljavanja). Rad medijatora u oblasti zapošljavanja na terenu, u romskoj zajednici, treba da omogući bolju informisanost RE populacije o pravu na rad, o ulozi Zavoda, značaju i načinu prijavljivanja u evidenciju nezaposlenih lica. Zadaci romskog medijatora se, u skladu sa usvojenim standardom zanimanja za stručnu kvalifikaciju “Saradnik u socijalnoj inkluziji Roma i Egipćana u oblasti zapošljavanja”, odnose i na pružanje neposredne pomoći korisnicima prilikom prijavljivanja u evidenciju Zavoda, prilikom uključivanja u programe aktivne politike zapošljavanja i druge programe, podsticanje na ažurnost i redovnost prijavljivanja u evidenciju, pružanje neposredne pomoći u procesu traženja slobodnog radnog mjesta, zatim tokom pripreme dokumentacije za prijavljivanje na oglašeno slobodno radno mjesto, itd. Zavod za zapošljavanje će i u toku 2019. godine pružiti svu neophodnu pomoć i podršku medijatorima koji su angažovani kroz realizaciju projekta NVO “Help”.

**III Finansijski okvir za realizaciju Programa rada Zavoda u 2019. godini**

Finansijski okvir za realizaciju aktivnosti iz Programa rada za 2019. godinu definisan je u skladu sa Zakonom o budžetu Crne Gore za 2019. godinu:

|  |  |  |
| --- | --- | --- |
| **Redni broj** | **Naziv aktivnosti** | **Finansijska sredstva (Eur)** |
| **1.** | **Javni rad** | **720,000.00** |
| **2.** | **Obrazovanje i osposobljavanje odraslih** | **430,000.00** |
| **3.** | **Osposobljavanje za rad kod poslodavca** | **150,000.00** |
| **4.** | **Osposobljavanje za samostalan rad** | **300,000.00** |
| **5.** | **Programi namijenjeni RE populaciji** | **50,000.00** |
| **6.** | **Ostali programi usmjereni na povećanje zaposlenosti** | **844,000.00** |
| **7.** | **Obuke za preduzetnike koji započinju biznis** | **6,000.00** |
| **8.** | **Krediti za samozapošljavanje** | **300,000.00** |
| **9.** | **Profesionalna rehabilitacija i zapošljavanje lica sa invaliditetom i teže zapošljivih lica** | **6,000,000.00** |
| 9.1 | Programi profesionalne rehabilitacije | 200,000.00 |
| 9.2 | Rad komisije za profesionalnu rehabilitaciju, Savjeta Fonda, Komisije za ocjenu projekata grant šema, Komisija za praćenje projekata grant šema i dr. | 150,000.00 |
| 9.3 | Stimulisanje zapošljavanja lica sa invaliditetom (subvencije zarada, prilagođavanje radnog mjesta) | 2,200,000.00 |
| 9.4 | Finansiranje grant šema | 3,300,000.00 |
| 9.5 | Mjere aktivne politike zapošljavanja | 100,000.00 |
| 9.6 | Podrška razvoja preduzetništva lica sa invaliditetom | 50,000.00 |
| **Budžet Zavoda po Akcionom planu za 2019. godinu** | | **8,800,000.00** |
| **10.** | **Novčana pomoć** | **500,000.00** |
| **Ukupno Budžet Zavoda** | | **9,300,000.00** |